**STANOVISKO**

**Predstavenstva Združenia pestovateľov obilnín k výsledkom žatvy r.2017**

Konštatujeme, že došlo k prepadu úrod hustosiatych obilnín v porovnaní s rokom 2016. Súčasný prieskum trhových cien však ukazuje, že prepad úrod nie je zatiaľ premietnutý v medziročnom náraste cien u jačmeňa a pšenice (ten je len cca 11-15%). Prepad úrod roku 2017 v porovnaní s predošlým rokom pritom nebol celoplošný, ale lokálny, na úrovni oblastí v rámci poľnohospodárskych podnikov, až katastrov. Vzhľadom na to, že z celospoločenského hľadiska nie sú výsledky žatvy chápané celoslovensky, a keďže v niektorých podnikoch došlo k výpadku aj vyše 50% úrody, bolo by žiadúce hľadať systémové opatrenia na úrovni štátu na odškodnenie, teda riešenia pre rizikový fond s nanajvýš efektívnymi a spravodlivými pravidlami.

Stručné vyhodnotenie priebehu a výsledkov žatvy hustosiatych obilnín na Slovensku v roku 2017: aprílové a májové mrazy plus výrazný nedostatok zrážok v hlavnom vegetačnom období spôsobili škody v rastlinnej výrobe. Úrody kolísali v závislosti často od lokálnych zrážok a odrazilo sa to aj na kvalite obilia. Celková úroda pšenice bola v porovnaní s rokom 2016 o 24% nižšia (priemer 4,91 t.ha-1), jačmeňa jarného o 23% (4,37 t.ha-1), raže o 17% (3,33 t.ha-1), hustosiatych obilnín spolu o 21% nižšia (4,74 t.ha-1). Rozdiely sú v kvalite produkcie u pšenice, alebo jačmeňa. Odbytová cena po žatve je v porovnaní s rokom 2016 vyššia. (*Zdroj: správa SPPK)*

V Bratislave, 28.9.2017.